รัฐบาลไทย-ข่าวทำเนียบรัฐบาล-ปลัดกระทรวงมหาดไทย ร่วมคณะ ศอญ. ติดตามความก้าวหน้าการขับเคลื่อนและขยายผลการพัฒนาพื้นที่และคุณภาพชีวิตตามหลักทฤษฎีใหม่ สู่
วันพฤหัสบดีที่ 25 พฤศจิกายน 2564
ปลัดกระทรวงมหาดไทย ร่วมคณะ ศอญ. ติดตามความก้าวหน้าการขับเคลื่อนและขยายผลการพัฒนาพื้นที่และคุณภาพชีวิตตามหลักทฤษฎีใหม่ สู่
ปลัดกระทรวงมหาดไทย ร่วมคณะ ศอญ. ติดตามความก้าวหน้าการขับเคลื่อนและขยายผลการพัฒนาพื้นที่และคุณภาพชีวิตตามหลักทฤษฎีใหม่ สู่ "โคก หนอง นา โมเดล" ในพื้นที่จังหวัดน่าน เน้นย้ําเร่งประชาสัมพันธ์รับสมัครประชาชนกลุ่มเป้าหมายอย่างต่อเนื่องเพื่อสร้างความสุข..
วันนี้ (25 พ.ย. 64) เวลา 10.30 น. ที่ห้องประชุมพระเจ้าสุริยพงษ์ผริตเดช ชั้น 3 ศาลากลางจังหวัดน่าน พลตรี กัลย์สรรค์ จันทรเสน รองผู้อํานวยการศูนย์อํานวยการใหญ่จิตอาสาพระราชทาน เป็นประธานการประชุมติดตามความก้าวหน้าการขับเคลื่อนและขยายผลการพัฒนาพื้นที่และคุณภาพชีวิตตามหลักทฤษฎีใหม่ สู่ "โคก หนอง นา โมเดล" ในพื้นที่จังหวัดน่าน โดย นายสุทธิพงษ์ จุลเจริญ ปลัดกระทรวงมหาดไทย นายประยูร รัตนเสนีย์ อธิบดีกรมส่งเสริมการปกครองท้องถิ่น นายสมคิด จันทมฤก อธิบดีกรมการพัฒนาชุมชน ดร. วิวัฒน์ ศัลยกําธร ผู้ก่อตั้งมูลนิธิกสิกรรมธรรมชาติ ร่วมประชุมติดตามฯ โดยมี นายวิบูรณ์ แววบัณฑิต รองผู้ว่าราชการจังหวัดน่าน รักษาราชการแทนผู้ว่าราชการจังหวัดน่าน นายชัยณรงค์ วงศ์ใหญ่ รองผู้ว่าราชการจังหวัดน่าน พลตรี รุศมนตรี จิณเสน ที่ปรึกษา นายวีรพงศ์ ฤทธิ์รอด หัวหน้าสํานักงานจังหวัดน่าน นายชํานาญ บุดาสา พัฒนาการจังหวัดน่าน พร้อมด้วยหัวหน้าส่วนราชการประจําจังหวัด นายอําเภอ ผู้แทนศูนย์อํานวยการจิตอาสาพระราชทานจังหวัดน่าน และภาคีเครือข่ายที่เกี่ยวข้อง ร่วมประชุม
พลตรี กัลย์สรรค์ จันทรเสน รองผู้อํานวยการศูนย์อํานวยการใหญ่จิตอาสาพระราชทาน กล่าวว่า เจ้าคุณพระสินีนาฏ พิลาสกัลยาณี เมื่อครั้งเดินทางมาปฏิบัติภารกิจในพื้นที่จังหวัดน่าน เมื่อวันอาทิตย์ที่ 18 ตุลาคม 2563 ได้มีดําริเกี่ยวกับการพัฒนาจังหวัดน่านด้านการพลิกฟื้นผืนป่าซึ่งเป็นแหล่งต้นน้ําลําธารให้กลับมาอุดมสมบูรณ์ เช่น การพัฒนาลุ่มน้ําน่านซึ่งเป็นแม่น้ําสายหลัก และโครงการฮีโร่ฟื้นป่าน่าน และจังหวัดน่านได้น้อมนําเอาดําริดังกล่าว มาเป็นแนวทางในการพัฒนาจังหวัดน่าน ซึ่งในวันนี้เป็นการติดตามการดําเนินงานว่าได้รับผลสําเร็จอย่างไร เพื่อนําไปเป็นแบบอย่าง และหากพบสภาพปัญหาในการขับเคลื่อน จะได้ช่วยหารือกันเพื่อหาทางออก ให้สามารถทํางานได้ แก้ไขได้ และยังสามารถแก้ปัญหาภัยแล้งได้ด้วย
"ในการดําเนินการทั้งหลาย ต้องประชาสัมพันธ์ สร้างความรับรู้เข้าใจให้ถ่องแท้ ถ้าประชาชนเข้าใจชัดเจนอย่างถ่องแท้ว่า ที่ดินที่เขาใช้ประโยชน์สามารถทําให้เกิดความชุ่มชื้น มีอาหาร มีอาชีพ มีคุณภาพชีวิตที่ดี เพื่อให้เกิดความร่วมมือ การถ่ายทอดแลกเปลี่ยนองค์ความรู้ และนําไปใช้ประโยชน์ได้อย่างถูกต้อง เพื่อให้บรรลุวัตถุประสงค์ และจะได้ลงพื้นที่ติดตามประเมินผลต่อไป" พลตรี กัลย์สรรค์ กล่าวเน้นย้ํา
ด้าน นายสุทธิพงษ์ จุลเจริญ ปลัดกระทรวงมหาดไทย กล่าวว่า หัวใจของการขับเคลื่อนการดําเนินงานพัฒนาพื้นที่และคุณภาพชีวิตตามหลักทฤษฎีใหม่ สู่ "โคก หนอง นา โมเดล" อยู่ที่ "คน" ดังนั้น จึงต้องพัฒนาคนให้มีความรู้และเข้าใจแก่นแท้ของหลักปรัชญาของเศรษฐกิจพอเพียง และเกษตรทฤษฎีใหม่ประยุกต์ สู่โคก หนอง นา โมเดล โดยการขุดดินในพื้นที่แปลงโคก หนอง นา นั้น เป็นการขุดตามสภาพภูมิสังคม ซึ่งเป็นประเด็นสําคัญที่จะต้องเร่งเสริมสร้างความเข้าใจ ประชาสัมพันธ์ให้พี่น้องประชาชนที่อยู่ในพื้นที่ที่ดินต่าง ๆ โดยเฉพาะอย่างยิ่งที่ดินที่ไม่ได้เป็นเจ้าของกรรมสิทธิ์ ได้รับรู้ข้อมูลที่ถูกต้องอย่างทั่วถึง และสมัครเข้าร่วมโครงการ เพื่อให้ทางภาครัฐดําเนินการขออนุญาตหน่วยงานเจ้าของกรรมสิทธิ์ที่ดินตามกฎหมายให้ประชาชนสามารถใช้ประโยชน์ที่ดินที่ได้รับอนุญาตในการดําเนินการเกษตรทฤษฎีใหม่ประยุกต์ สู่โคก หนอง นา โมเดล มีสิ่งแวดล้อมที่ดี และมีความสุขตามหลักเกษตรทฤษฎีใหม่ และศาสตร์พระราชา
นายสุทธิพงษ์ จุลเจริญ กล่าวต่อว่า รัฐบาลภายใต้การนําของ พลเอก ประยุทธ์ จันทร์โอชา นายกรัฐมนตรี ได้ให้ความสําคัญและขับเคลื่อนนโยบาย "ไม่ทิ้งใครไว้ข้างหลัง" ซึ่งขณะนี้ยังมีพี่น้องประชาชนที่ด้อยโอกาส ไม่สามารถเข้าถึงภาครัฐ เพราะไม่ได้เป็นเจ้าของกรรมสิทธิ์ที่ดินเนื่องจากที่ดินเป็นของรัฐ โดยเฉพาะอย่างยิ่งประชาชนที่ไปใช้ประโยชน์จากที่ดินที่มีลักษณะเป็นพื้นที่ต้นน้ําลําธาร และมีสภาพแวดล้อมที่อุดมสมบูรณ์ มีความจําเป็นพิเศษที่ต้องได้รับการพัฒนา เพื่อให้มีองค์ความรู้ในการพัฒนาพื้นที่ ไม่ทําให้สิ่งแวดล้อมเสียหาย ดังนั้น การขับเคลื่อนการดําเนินงานพัฒนาพื้นที่และคุณภาพชีวิตตามหลักทฤษฎีใหม่ สู่ "โคก หนอง นา โมเดล" ตามแนวพระราชดําริที่เราน้อมนํามาขับเคลื่อนเพื่อยกระดับคุณภาพชีวิตพี่น้องประชาชนนี้จะช่วยแก้ไขปัญหาดังกล่าวได้ พวกเราในฐานะข้าราชการในพระบาทสมเด็จพระเจ้าอยู่หัวต้องอํานวยประโยชน์ช่วยพี่น้องประชาชนเหล่านั้นทําให้ถูกกฎหมาย เช่น ถ้าพื้นที่นั้นเป็นพื้นที่หน่วยงานราชการใด ก็ทําเรื่องขออนุญาตให้ถูกต้อง และหากเป็นพื้นที่ที่เป็นปัญหา ต้องรีบช่วยเหลือประชาชน
นอกจากนี้ รัฐบาลยังได้มอบหมายให้กระทรวงมหาดไทย โดยพลเอก อนุพงษ์ เผ่าจินดา รัฐมนตรีว่าการกระทรวงมหาดไทย ขับเคลื่อนศูนย์อํานวยการขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาของเศรษฐกิจพอเพียง (ศจพ.) ระดับต่างๆ ซึ่งเป็นการประยุกต์หลักปรัชญาของเศรษฐกิจพอเพียงมาใช้แก้ปัญหาความยากจนให้กับประชาชน โดยจะมีทีมปฏิบัติการไปเคาะประตู Re x-ray ข้อมูลครัวเรือน อันจะเป็นโอกาสที่ได้ช่วยเหลือประชาชนให้เข้าถึงบริการของรัฐซึ่งเป็นหนึ่งในสาเหตุปัญหาความยากจน อีกทางหนึ่งด้วย "ดังนั้น กลไกภาครัฐทั้งหมดต้องช่วยกันประชาสัมพันธ์ให้ประชาชนทุกครัวเรือนสมัครเข้าร่วมโครงการฯ เพื่อพัฒนาคุณภาพชีวิตให้เกิดความยั่งยืน"
นอกจากนี้ นายสุทธิพงษ์ จุลเจริญ ปลัดกระทรวงมหาดไทย ได้กล่าวถึงการขับเคลื่อนโครงการพระราชทานในพระบาทสมเด็จพระเจ้าอยู่หัว "โคก หนอง นา แห่งน้ําใจและความหวัง กรมราชทัณฑ์" ซึ่งขับเคลื่อนโดยเรือนจําจังหวัด/อําเภอ ทั่วประเทศ โดยมอบหมายให้ผู้ว่าราชการจังหวัด ได้กํากับดูแลติดตามการดําเนินโครงการร่วมกับผู้บัญชาการเรือนจําอย่างต่อเนื่อง ควบคู่กับการดําเนินงานของศูนย์อํานวยการใหญ่จิตอาสาพระราชทาน นอกจากนี้ ขอให้มีทีมเข้าไปติดตามดูแลช่วยเหลือผู้พ้นโทษที่กลับไปประกอบอาชีพในพื้นที่ โดยเฉพาะแปลงโคก หนอง นา ที่เขาทําเอง ต้องลงไปช่วยไปดู ไปให้กําลังใจเป็นพิเศษ เพื่อพัฒนาเป็นวิทยากรต้นแบบให้กับผู้ต้องขังที่กําลังจะพ้นโทษให้สามารถนําองค์ความรู้ตามโครงการที่พระราชทานลงมาประกอบอาชีพ พัฒนาคุณภาพชีวิต ให้มีความสุขได้อย่างยั่งยืน
ในการประชุมครั้งนี้ นายวิบูรณ์ แววบัณฑิต รองผู้ว่าราชการจังหวัดน่าน รักษาราชการแทนผู้ว่าราชการจังหวัดน่าน กล่าวว่า จังหวัดน่านมีพื้นที่ทั้งสิ้น 7.58 ล้านไร่ จําแนกเป็นพื้นที่ป่าตามกฎหมาย (ทั้งป่าสงวนแห่งชาติ และป่าอนุรักษ์) 6.05 ล้านไร่ คิดเป็นร้อยละ 79.81 ของพื้นที่จังหวัด จากการสํารวจพบว่า ปัจจุบันมีประชาชนอยู่อาศัยและทํากินในพื้นที่ป่า จํานวน 1.57 ล้านไร่ ซึ่งเป็นสาเหตุหนึ่งของการทําให้พื้นที่ป่าลดลง และกลายเป็นเขาหัวโล้น โดยจังหวัดน่านได้กําหนดเป้าหมายที่จะพลิกฟื้นป่า ทรัพยากรธรรมชาติ และสิ่งแวดล้อม ให้กลับมามีความอุดมสมบูรณ์ดังเดิม โดยได้น้อมนําเอาแนวคิดการพัฒนาพื้นที่และคุณภาพชีวิตตามหลักทฤษฎีใหม่สู่ "โคก หนอง นา โมเดล" มาเป็นแนวทางหลักในการดําเนินการ และกําหนดให้เป็นนโยบายสําคัญของจังหวัด และมีวัตถุประสงค์การขับเคลื่อนและขยายผลให้บรรลุเป้าหมาย จากนั้น หัวหน้าส่วนราชการที่เกี่ยวข้อง ได้นําเสนอผลการดําเนินการ อาทิ โครงการพัฒนาหมู่บ้านเศรษฐกิจพอเพียง โครงการพัฒนาพื้นที่ต้นแบบการพัฒนาคุณภาพชีวิตตามหลักทฤษฎีใหม่ประยุกต์สู่ "โคก หนอง นา โมเดล" โครงการ 1 ตําบล 1 กลุ่มเกษตรทฤษฎีใหม่จังหวัดน่าน โครงการพระราชทานในพระบาทสมเด็จพระเจ้าอยู่หัว "โคก หนอง นา แห่งน้ําใจ และความหวัง กรมราชทัณฑ์" และ โครงการปิดทองหลังพระ เป็นต้น
นายสุทธิพงษ์ จุลเจริญ ปลัดกระทรวงมหาดไทย กล่าวเพิ่มเติมว่า ในด้านการแก้ไขปัญหาน้ําท่วมและน้ําแล้งในพื้นที่จังหวัดน่าน ให้จังหวัดร่วมกับหน่วยงานสังกัดกรมชลประทาน กรมป้องกันและบรรเทาสาธารณภัย และส่วนราชการอื่น ๆ จัดทําและประมวลข้อมูลที่ถูกต้อง ทั้งพื้นที่น้ําแล้ง พื้นที่น้ําท่วม และพื้นที่จุดความร้อน (Hotspot) ที่เกิดจากไฟป่า ไฟทุ่ง ไฟเขา โดยเฉพาะพื้นที่ที่เกิดปัญหาซ้ําซาก มาวางแผนขับเคลื่อนให้เป็นระบบ ซึ่งการพัฒนาพื้นที่และคุณภาพชีวิตตามหลักทฤษฎีใหม่ สู่ "โคก หนอง นา โมเดล" สามารถแก้ไขทุกปัญหาข้างต้นได้ จึงต้องระดมสรรพกําลังประชาชนสมัครเข้าร่วมโครงการน้อมนําเอาทฤษฎีใหม่มาแก้ปัญหา ซึ่งจะช่วยโลกของเราให้เป็นโลกที่มีคุณภาพชีวิตที่ดี มีสิ่งแวดล้อมที่ดีอีกด้วย
ดร.วิวัฒน์ ศัลยกําธร ผู้ก่อตั้งมูลนิธิกสิกรรมธรรมชาติ กล่าวว่า ทุกข์ของชาวบ้านเป็นทุกข์ของ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และพระบาทสมเด็จพระเจ้าอยู่หัว ซึ่งทั้งสองพระองค์ได้ทรงงานในการแก้ไขปัญหาให้กับราษฎรอย่างหนัก โดยเฉพาะอย่างยิ่งพระบาทสมเด็จพระเจ้าอยู่หัวที่ทรงสืบสาน รักษา ต่อยอด พระราชปณิธานของพระบรมชนกนาถ ในการทรงมุ่งมั่นเพื่อแก้ปัญหาให้ราษฎร และวันนี้ก็ต้องขอขอบคุณทุกท่านที่ได้ขับเคลื่อนงานมาในฐานะข้าราชการในพระบาทสมเด็จพระเจ้าอยู่หัวเพื่อพี่น้องประชาชนอย่างหนักมาอย่างต่อเนื่อง นอกจากนี้ การทํางานในบทบาท "จิตอาสา" นั้น เราต้องช่วยกันประมวลจัดทําข้อมูลว่ามีพื้นที่เสี่ยงภัย ทั้งดินถล่ม น้ําท่วม ภัยแล้ง โดยใช้ข้อมูลจากภัยที่เกิดขึ้นในอดีตมาจัดทําแผน และเชิญชวนประชาชนและภาคีเครือข่ายในพื้นที่ที่รักแผ่นดินนี้ มาช่วยกันและร่วมกันเป็นจิตอาสาแก้ไขปัญหาในพื้นที่ด้วยการพัฒนาพื้นที่และคุณภาพชีวิตตามหลักทฤษฎีใหม่ สู่ "โคก หนอง นา โมเดล" ทั้งเชิงปริมาณและเชิงคุณภาพ และทําอย่างต่อเนื่อง เพื่อให้เกิดการแก้ปัญหาที่ยั่งยืน
"นายอําเภอทั้ง 15 อําเภอ ซึ่งทําหน้าที่เป็นเสมือนนายกรัฐมนตรีในท้องที่อําเภอ ต้องบูรณาการกับทุกหน่วยงาน เร่งสื่อสารประชาสัมพันธ์ เชิญชวน และรับสมัครประชาชนกลุ่มเป้าหมายที่มีความสนใจทุกคน ในทุกพื้นที่ อย่างต่อเนื่อง ให้เข้าร่วมโครงการพัฒนาพื้นที่และคุณภาพชีวิตตามหลักทฤษฎีใหม่ สู่ "โคก หนอง นา โมเดล" เพื่อร่วมกันสร้างความรู้ในการพัฒนาที่ดินให้เกิดประโยชน์และส่งเสริมคุณภาพชีวิตของประชาชนให้มีความสุขในการใช้ชีวิตในพื้นที่อย่างยั่งยืนต่อไป " นายสุทธิพงษ์ กล่าวทิ้งท้าย